מורגן מיטשל

מורגן מיטשל (באנגלית: Morgan Mitchell; נולדה ב-3 באוקטובר 1994) היא אצנית אולימפית אוסטרלית, המתמחה בריצת 400 מטר ואלופת אוסטרליה לריצת 400 מטר.

קריירה
מיטשל נולדה באוסטרליה לוולטר, כדורסלן מקצועני אפרו-אמריקאי שהתגורר באוסטרליה כדי לעסוק באימון כדורסל, וללואיז, אוסטרלית ממוצא אירופאי. בגיל 5 החלה להתאמן באתלטיקה אולם בגיל 12 זנחה את התחום לטובת עיסוק בנטבול, ובנעוריה התחרתה בנבחרת הנטבול הלאומית של אוסטרליה לנערות. בשנת 2011, לאחר שפגשה את האצנית האלופה האולימפית, קתי פרימן, קיבלה ממנה השראה לעסוק בריצה וחזרה לעסוק באתלטיקה.

בשנת 2012, ייצגה את אוסטרליה באליפות העולם באתלטיקה לנערים  שהתקיימה בברצלונה, והעפילה לשלב חצי הגמר. בשנת 2014, השתתפה במשחקי חבר העמים והעפילה לשלב חצי הגמר. במאי 2015, השתתפה עם נבחרת אוסטרליה בתחרות מרוץ השליחים של התאחדות האתלטיקה הבינלאומית, ויחד עם שותפיה למירוץ הגיעה לתוצאה שהבטיחה את מקום הנבחרת באולימפיאדת ריו דה ז'ניירו. ביוני 2016, בתחרות של התאחדות האתלטיקה הבינלאומית שהתקיימה בברמינגהאם, קבעה שיא אישי של 51.25 שניות, ובכך קבעה את הזמן המהיר ביותר למתחרה אוסטרלית מזה 13 שנה. בנוסף, תוצאה זו דירגה אותה שביעית ברשימת האתלטיות המהירות ביותר בהיסטוריה של אוסטרליה. בשנת 2016, השתתפה באולימפיאדת ריו דה ז'ניירו במקצה 400 מטר נשים והגיעה למקום החמישי בחצי הגמר עם תוצאת זמן של 52.68 שניות. לאחר מכן, השתתפה במירוץ השליחים האולימפי 4x400, העפילה עם קבוצתה לגמר והגיעה למקום השמיני. בשנים 2014, 2016 ו-2017 זכתה באליפות הלאומית של אוסטרליה ל-400 מטר. באולימפיאדת טוקיו (2020), השתתפה בריצת 800 מטר והגיעה למקום הששי בסבב הראשון עם תוצאת זמן של 2:05.44 דקות.

חיים אישיים
בשנת 2014, אימצה אורח חיים טבעוני מטעמי מוסר ובריאות לאחר שצפתה בסרט התיעודי, קאוספיריסי . ב-2019 אף השתתפה בעצמה בסרט התיעודי כוח טבעי, העוסק ביתרונות של תזונה מהצומח לספורטאים.

נכון לשנת 2017, מתגוררת בווריבי , אוסטרליה עם אמה ואחיותיה.

קישורים חיצוניים

 Morgan Mitchell (Vic) - Athletics Australia
 Morgan Mitchell, vegan sprinter - Great Vegan Athletes
  13 - Women's 400m - Morgan Mitchell - NSWAthleticsTV
  Womens 400m - 2016 IAAF Melbourne World Challenge - AthsAust
  Morgan Mitchell - Athletics - 7 Olympics, 7Olympics
  Wolfdene Community and Morgan Mitchell Interview - Wolfdene Property
  Womens 400m - 2017 SUMMERofATHS Grand Prix - AthsAust
 IAIN PAYTEN, MORGAN MITCHELL’S RIO OLYMPIC CAMPAIGN TRANSFORMED BY A DOCUMENTARY ON ANIMAL CRUELTY, The Daily Telegraph, July 25, 2016

הערות שוליים

קטגוריה:אצניות אוסטרליות
קטגוריה:אצניות באולימפיאדת ריו דה ז'ניירו (2016)
קטגוריה:ספורטאיות טבעוניות
קטגוריה:טבעוניות אוסטרליות
קטגוריה:משתתפות אוסטרליות באולימפיאדת טוקיו (2020)
קטגוריה:אתלטיות אוסטרליות באולימפיאדת ריו דה ז'ניירו (2016)
קטגוריה:אוסטרליות שנולדו ב-1994
קטגוריה:אוסטרלים שנולדו ב-1994
קטגוריה:רצות באולימפיאדת טוקיו (2020)